তনভি হান্স। ইংল্যান্ডের মহিলা ফুটবলে লিগে অংশ নেওয়া প্রথম ভারতীয় বংশোদ্ভূত ব্রিটিশ মহিলা ফুটবলার। ফুলহ্যাম ও  টটেনহ্যাম হটস্পারের মতো ক্লাবে খেলে তনভি ফিরে এসেছেন ভারতে। তাঁর নতুন লক্ষ্য ভারতীয় দলের জার্সি পরা। এখনও পর্যন্ত অবশ্য সেই লক্ষ্যপূরণ হয়নি।
কারণ তনভি’র পাসপোর্ট গ্রেট ব্রিটেনের। যে কারণে গত বছর শুরু হওয়া মহিলাদের ফ্র্যাঞ্চাইজি ফুটবল লিগে এফসি পুণে সিটি’র হয়ে খেলার প্রস্তাব ফিরিয়ে দিয়েছিলেন ২৭ বছর বয়সী মিডফিল্ডার। মঙ্গলবার নয়াদিল্লি থেকে ফোনে তনভি বললেন, ‘‘আশা করছি এবছরের শেষে ভারতীয় পাসপোর্ট পেয়ে যাব। তারপর মহিলাদের ফ্র্যাঞ্চাইজি ফুটবল লিগেও খেলব। জাতীয় দলের জার্সি পরেও খেলতে চাই।’’ 
আরও একটা লক্ষ্য আছে টটেনহ্যাম হটস্পারের জার্সি পরে খেলা এই ফুটবলারের। বেঙ্গালুরু এফসি’কে রাজি করিয়ে আগামী মরসুমে মহিলা ফ্র্যাঞ্চাইজি লিগে একটা দল নামানো এবং সেই দলের কোচ-ফুটবলার হিসাবে মাঠে নামা। তনভি বললেন, ‘‘বেঙ্গালুরু এফসি’কে রাজি করানোর চেষ্টা করছি একটা মহিলা ফুটবল দল তৈরি করার জন্য। এখনও পর্যন্ত এই বিষয়ে ওরা ইতিবাচক।’’ সঙ্গে যোগ করলেন, ‘‘একইসঙ্গে ভারতে কোচিং ডিগ্রির জন্য পরীক্ষা দিচ্ছি। আমার ইচ্ছে, বেঙ্গালুরু এফসি’র কোচ-কাম-ফুটবলার হিসাবে যদি ভারতীয় ফুটবলে দ্বিতীয় ইনিংসটা শুরু করা যায়।’’
নয়াদিল্লিতে বসন্ত ভ্যালি স্কুলে ফুটবল খেলে তনভি’র প্রথম ইনিংস শুরু হয়েছিল। স্কুলে পড়তে পড়তেই দিল্লির ইভনিং সকার ক্লাবে ভর্তি হওয়া। সেই ক্লাবের কোচকে কিছুতেই ভুলতে পারেন না তনভি। যাঁকে তিনি চিব্বর স্যার বলে ডাকতেন। বললেন, ‘‘চিব্বর স্যার না থাকলে আমার হয়তো ফুটবলার হওয়া হতো না।’’ কলেজের পাঠ শেষ করে তনভি চলে যান ইংল্যান্ডের দক্ষিণ-পশ্চিমে এক্সটার বিশ্ববিদ্যালয়ে। পড়ার চেয়েও বেশি আগ্রহ ছিল খেলার। বিশ্ববিদ্যালয়ের মহিলা ফুটবল দল ইংল্যান্ডের মহিলাদের লিগে অংশ নেয়। আর সেখানেই তনভি’র কেরিয়ারে প্রথম বড় ধাক্কা।
তনভি বললেন, ‘‘এক সপ্তাহ ট্রায়াল হয়েছিল। তারপর দেখলাম বিশ্বাবিদ্যালয় ফুটবল দলে প্রথম ৫০জনের তালিকাতেও আমার নাম নেই! মানে দ্বিতীয় দলেও সুযোগ হবে না। মনে আছে, সারা রাত ঘরে জেগে বসেছিলাম। ঘরের আলো নেভাতে ভুলে যাওয়ায় পরের দিন হোস্টেল সুপারের কাছে বকুনিও খেতে হয়েছিল।’’ 
ভারতে ফিরে এসেছিলেন তনভি। ফিরে আবার সেই চিব্বর স্যারের কাছে। তনভি’র মনে পড়ছে কঠোর পরিশ্রমের সেইসব দিনগুলো। বললেন, ‘‘চিব্বর স্যারকে বলেছিলাম, স্যার ইংল্যান্ডে আমাকে খেলতেই হবে। দিল্লির প্রচণ্ড গরমেও দুপুরে আমাকে ফিটনেস ট্রেনিং করিয়েছেন স্যার। ঘণ্টার পর ঘণ্টা জিমে কাটিয়েছি। চিব্বর স্যার আমাকে ছেলেদের সঙ্গে খেলাতেন।’’ তারপরই টটেনহ্যামের মহিলা লিগের ট্রায়ালে যাওয়া এবং দ্বিতীয় দলে তনভি’র জায়গা করে নেওয়া। তাতেও লড়াই থামেনি। দিনে একটি সংস্থায় মার্কেটিং বিভাগে কাজ করে রোজগার করতে হয়েছে। তারপর সারাদিনের ক্লান্তি নিয়ে বিকেলে ক্লাবে গিয়ে প্র্যাক্টিস! তবু, টটেনহ্যামের দ্বিতীয় এবং তৃতীয় দলে নিয়মিত জায়গা করে নিয়েছিলেন তনভি।
মিডফিল্ডারের আক্ষেপ, ‘‘ভারতীয় মহিলা ফুটবলে বেমবেম দেবী, কমলা দেবী, এমনকী অদিতি চৌহানের মতো তারকা ফুটবলার রয়েছে। তবু, এদের সামাজিক কদর সানিয়া মির্জা বা সাইনা নেহওয়ালের মতো হয়ে ওঠেনি।’’ তনভি’র লক্ষ্য ভারতের হয়ে নিয়মিত খেলে সানিয়া মির্জা বা সাইনা নেহওয়ালের মতো সামাজিক প্রতিষ্ঠা অর্জন করা। বলছেন, ‘‘তাই সোশ্যাল নেটওয়ার্কিং ওয়েবসাইটেও আমি সক্রিয়। খেলার সঙ্গে নিজেকে প্রচারের মধ্যেও রাখতে হবে।’’
জাতে উঠতে ভারতের মহিলা ফুটবলও যেন এখন তনভি’র আগমনের অপেক্ষায়!